คมนาคม เสนอของบ 500 ลบ.เพื่อเช่ารถเมล์ไฟฟ้า 20 คันทดลองใช้นำร่อง
คมนาคม เสนอของบ 500 ลบ.เพื่อเช่ารถเมล์ไฟฟ้า 20 คันทดลองใช้นำร่อง
11 ม.ค. 2559

นายออมสิน ชีวะพฤกษ์ รมช.คมนาคม เป็นประธานการประชุมหารือการดำเนินการตามข้อสั่งการของนายกรัฐมนตรี ในเรื่องการพิจารณาความเป็นไปได้ในการส่งเสริมยานยนต์ระบบไฟฟ้าในประเทศไทย เปิดเผยว่า ที่ประชุมได้มีมติแต่งตั้งคณะทำงานพิจารณาจัดหารถเมล์ไฟฟ้าเพื่อทดลองใช้นำร่องจำนวน 20 คัน มีนายดรุณ แสงฉาย รองปลัดกระทรวงคมนาคม เป็นประธาน โดยมีหน่วยงานที่เกี่ยวข้องร่วมเป็นกรรมการ เข่น กระทรวงพลังงาน การไฟฟ้านครหลวง องค์การขนส่งมวลชนกรุงเทพ (ขสมก.) เพื่อพิจารณาในการจัดหารถเมล์ไฟฟ้า 20 คันมาใช้ ซึ่งคาดว่าจะใช้วิธีการเช่ารถจำนวน 20 คัน โดยกระทรวงคมนาคมจะเสนอขอใช้เงินจากกองทุนเพื่อส่งเสริมการอนุรักษ์พลังงาน ประมาณ 500 ล้านบาทมาดำเนินการ
พร้อมกันนี้จะเร่งรัดการจัดหารถเมล์ไฟฟ้านำร่องจำนวน 200 คัน ของ ขสมก. คู่ขนานไปด้วย ซึ่งให้ทาง ขสมก.สรุปผลการศึกษาที่ได้ว่าจ้าง สถาบันเทคโนโลยีพระจอมเกล้าเจ้าคุณทหารลาดกระบัง (สจล.) สรุปก่อนสิ้นเดือนก.พ. 59 โดยเบื้องต้น คณะกรรมการ (บอร์ด) ขสมก.ได้เห็นชอบให้ใช้วิธีการเช่ารถเมล์ไฟฟ้า 200 คัน แล้วเพราะผลการศึกษาพบว่า ดีกว่าการซื้อที่ขสมก.ไม่ต้องลงทุนจำนวนมากและเช่าเป็นแพคแกจพร้อมซ่อมบำรุงด้วย ซึ่งขสมก.จะลดความเสี่ยงลงด้วย